ЕпщIанэ унэщIэр къызэIуах
КъБР-м и Iэтащхьэ КIуэкIуэ Юрий дыгъуасэ къызэIуихащ Май районым хыхьэ Колдрасинскэ къутырым щаухуа ЩэнхабзэмкIэ унэр. Зэхыхьэм хэтащ УФ-м и Къэрал Думэм и депутат Геккиев Заур, «Урысей зэкъуэт» политикэ партым и Къэбэрдей-Балъкъэр къудамэм и секретарь, КъБР-м и Парламентым и депутат АфэщIагъуэ Михаил, КъБР-м щэнхабзэмкIэ и министр Къумахуэ Мухьэдин, нэгъуэщIхэри.
IуэхущIапIэр «Урысей зэкъуэт» политикэ партым игъэзащIэ «Къуажэ щIыпIэхэм ЩэнхабзэмкIэ я унэ» программэм хыхьэу яухуащ, тIысыпIэ 300-м тещIыхьащ, библиотекэ хэтщ. КъБР-м и Iэтащхьэм и псалъэм къыхигъэщащ Урысейм и Президент Путин Владимир щэнхабзэ, егъэджэныгъэ, социальнэ Iуэхухэм зэпымыууэ гулъытэ зэрахуищIыр. Абы и щыхьэту КIуэкIуэм къихьащ федераль-нэ программэм хыхьэу Налшык къалэм Перинатальнэ центрыщIэ щаухуэн зэрахузэфIэкIар.
— Къэрал унафэщIхэмрэ парт лэжьакIуэхэмрэ зэрызэдэлажьэм ехъулIэныгъэ къызэрыдэкIуэр сыт щыгъуи нэрылъагъущ. Ди щIыналъэр къапщтэмэ, узыщыгуфIыкIынщ 2017 гъэм къриубыдэу ЩэнхабзэмкIэ уни 10 къызэрыщытхузэIухар, — жиIащ КIуэкIуэ Юрий. — ИкъукIэ дэIэпыкъуэгъу ин къытхуэхъуащ «Урысей зэкъуэт» политикэ партым къыхилъхьа программэр. ПIалъэ кIэщIым къриубыдэу мыпхуэдэ унэ екIу зэраухуар си гуапэщ. Сыщогугъ мы IуэхущIапIэр цIыхухэм я нэгузегъэужьыпIэм и мызакъуэу, щIалэгъуалэм я зэфIэкIхэм зезыгъэужь, зэхыхьэ гъэщIэгъуэнхэр щекIуэкI унэ хъуну. Къалэхэм пэжыжьэ щIыпIэхэм мыпхуэдэ гулъытэ ягъуэтыным мыхьэнэшхуэ иIэщ. Программэм къигъэув къалэнхэм ящыщ зыт и пIалъэм фIэмыкIыу лэжьыгъэхэр зэфIэгъэкIыныр. Абы дыпэлъэщащи, дызытехьэ илъэсми мы Iуэхум пытщэнущ, республикэм и щIыпIэ псоми апхуэдэ унэ яIэн папщIэ. Унэр зыухуахэм фIыщIэ яхузощI, я къалэныр тэмэму ягъэзэщIащи.
Ново-Ивановскэ къуажэм и Iэтащхьэ Клюс Виктор жиIащ Колдрасинскэ къутырым 1947 гъэм щаухуауэ щыта ЩэнхабзэмкIэ унэр жьы дыдэ зэрыхъуам къыхэкIыу, къуажэм Iэджэ щIауэ зыри зэрыщемыкIуэкIар, иджы абы и пIэм къиува ухуэныгъэщIэр илъэс куэдкIэ яхуэфIыну зэрыщыгугъыр. Абы дыщIигъуащ Колдрасинскэ къутырми абы пэгъунэгъу жылэхэми сабий куэд зэрыдэсыр, ЩэнхабзэмкIэ унэр абыхэм я зыужьыныгъэм зэрыхуэщхьэпэнур.
Жылэдэсхэм къабгъэдэкIыу Ульбашевэ Лелэ фIыщIэ яхуищIащ КъБР-м и Iэтащхьэми, Правительствэм хэтхэми, «Урысей зэкъуэт» политикэ партым хэт депутатхэми, ухуакIуэхэми.
БАГЪЭТЫР Луизэ.
